《蟠龙山》
宋代·李时亮

独卧粤南天尽头，吞吐清气压林丘。风云上下三千丈，雾雨西南十六州。

古涧有泉穿石冷，阴崖无暑满山秋。我来结构山亭下，时复凭栏看未休。

作者简介：郁林州博白人，字端夫。仁宗嘉祐间进士。神宗熙宁九年，以植州录事参军改武职，为供备库使，移知廉州，有政声。尝献平边十策，又疏论时政得失。累迁检校散骑常侍，兼御史大夫。善属文，工诗。与陶弼赓和，有《李陶集》。